Икмәгең кыйммәтме, авыл?

	Авылда уртача хезмәт хакының шәһәрдәгедән байтакка түбән икәнен барыбыз да белә. Гадәттә аз акчалы җирдә бәяләр түбәнрәк була дип уйларга күнеккәнбез. Болай да аз хезмәт хакы алган сала кешесе, икмәкне дә кыйммәткәрәк сатып алса, ничек яшәсен? Хәзер бит авылда да мич­кә икмәк салмыйлар. Кис­кән токмачка кадәр ки­беттә сатыла. Ә инде үзем пешерәм дисәң, кулдан кулга күчеп кыйммәтләнгән онны шулай ук кибеттән сатып аласың.	 Дөрес, хәтта арадашчылар һәм салым җыючылар үз өлешләрен каерганнан соң бәясе чынбарлыктан ерагайган онны сатып алып ипи пешерсәң дә, ул кибеттәгедән якынча өч тапкыр арзанга чыга. Кондитерлар пешергән торт һәм печеньелар турында сөйләшеп тә тормыйк, аларның бәясендә он хакы өч процентка да тулмый шикелле. Ә болай авыл кырында күкрәп үскән бодайдан он тарттыру өчен Кышкар те­гермәненә мин соңгы тапкыр туксанынчы елларның уртасында бардым. Хәзер инде онга әйләндерерлек бодай да юк, Кышкар тегермәне дә тарихта гына калды. Кайчандыр чишмәдә юып, кояшта таратып ашлык киптергән авыл, фуражга билчән башы һәм алабута орлыгы белән катыш чи ашлык сатып ала да аны терлеккә генә ашата.  
	Рәшит ФӘТХРАХМАНОВ	
Ватаным Татарстан

	№ --- | 06.08.2017	


